Hrafnhildur einnig í undanúrslit
Hrafnhildur Lúthersdóttir varð í 9. sæti í undanrásum 100 metra bringusunds á Ólympíuleikunum í Ríó í dag og synti þannig af öryggi inn í undanúrslitin sem fram fara í nótt.
Hrafnhildur var skráð til keppni með 10. besta tímann en Íslandsmet hennar í 100 metra bringusundi, sett á EM í London í maí, er 1:06,45 mínútur. Sextán fyrstu keppendurnir komust í undanúrslitin sem fram fara í nótt.
Hrafnhildur synti í sjötta og síðasta riðli undanrásanna og varð í 4. sæti þar, á 1:06,81 mínútu.
Ísland á því tvo fulltrúa á úrslitakvöldinu í kvöld, eða kl. 1 í nótt að íslenskum tíma, því Eygló Ósk Gústafsdóttir keppir í undanúrslitum 100 metra baksunds.
Fylgst var með gangi mála hér á mbl.is:
17.07 - Jáááá! Hrafnhildur kemur í bakkann á 1:06,81 mínútu og er í fjórða sæti í sínum riðli, og níunda sæti alls! Hún er komin í undanúrslit líkt og Eygló! Þetta verður skemmtilegt kvöld.
17:04  - Julia Efimova frá Rússlandi, sem ég er nú ekkert sérstaklega hrifinn af að sé að keppa hérna, frekar en margir sem baula hér í höllinni, vann fimmta riðil á góðum tíma, eða 1:05,79 mínútu. Næsta var á 1:06,72. Nú er það Hrafnhildur!
17.01 - Katie Meili frá Bandaríkjunum vann fjórða riðilinn á langbesta tímanum til þessa, eða 1:06,00. Hún er sú eina sem hefur synt undir Íslandsmeti Hrafnhildar til þessa.
16.59 - Þrír riðlar búnir af sex. Besti tíminn til þessa er 1:07,35 mínúta.
16.56 - Tveir riðlar búnir, en það eru hinir svokölluðu minni spámenn sem synda í þeim. Engin sem keppir við Hrafnhildi um að komast í undanúrslitin. DJ-inn í höllinni spilar Tubthumping með Chumbawamba. Það er kannski við hæfi.
16.50 - Hrafnhildur náði þeim sögulega árangri að hafna í 6. sæti í 100 metra bringusundinu á HM í 50 metra laug í fyrra. Og hún hefur bætt Íslandsmet sitt síðan þá. Koma svo!
16.40 - Nú styttist óðum í að fyrsti riðill fari af stað. Í honum eru keppendur frá lítt þekktum sundþjóðum, sem synda 15-20 sekúndum hægar en Hrafnhildur. Það er heldur engin í riðli 2 og 3 sem hefur synt undir 1:07,50, en svo mæta sterku keppendurnir í laugina.
16.30 - "Ég er búin að eiga alveg frábært ár síðan á HM í fyrra, og það hefur svo sannarlega eflt sjálfstraustið að hafa komist í úrslit þar, og enn frekar að vinna til verðlauna á EM í vor. Þarna gat maður séð að maður er í toppbaráttunni í Evrópu og heiminum. Síðan segi ég alltaf að ef ég fæ braut í úrslitunum þá getur allt gerst þar," sagði Hrafnhildur við mig á fimmtudaginn.
16.20 - Það segir sitt um stöðu Hrafnhildar, eftir verðlaunin þrjú á EM í vor, að hún syndir við hlið ríkjandi ólympíumeistara í greininni; Ruta Meilutyte frá Litháen, í sterkasta riðlinum. Meilutyte varð meistari í London aðeins 15 ára gömul!
16.10  – Hrafnhildur þarf meðal annars að berjast við Juliu Efimovu frá Rússlandi um sæti í undanúrslitum og úrslitum. Sú rússneska varð heimsmeistari í 100 metra baksundi, skömmu eftir að hafa komið úr banni vegna lyfjamisnotkunar, og hún er í raun heppin að geta keppt hér í Ríó í dag eftir að ljóst varð í ársbyrjun að hún hefði einnig neytt lyfsins meldóníum. "Rosalega leiðinlegt mál," sagði Hrafnhildur. Efimova syndir í riðli 5, en Hrafnhildur í riðli 6.
16.05 –  Góðan dag kæru lesendur og velkomnir í þessa textalýsingu þar sem við fylgjumst með framgöngu Hrafnhildar Lúthersdóttur í 100 metra bringusundi hér í ólympíusundhöllinni í Ríó. Við fylgjumst líka með framgöngu Eyglóar Óskar Gústafsdóttur eins og SJÁ MÁ HÉR .
Hrafnhildur Lúthersdóttir varð í 9. sæti í undanrásum 100 metra bringusunds á Ólympíuleikunum í Ríó í dag og synti þannig af öryggi inn í undanúrslitin sem fram fara í nótt.
Hrafnhildur var skráð til keppni með 10. besta tímann en Íslandsmet hennar í 100 metra bringusundi, sett á EM í London í maí, er 1:06,45 mínútur.
Sextán fyrstu keppendurnir komust í undanúrslitin sem fram fara í nótt.
Ísland á því tvo fulltrúa á úrslitakvöldinu í kvöld, eða kl. 1 í nótt að íslenskum tíma, því Eygló Ósk Gústafsdóttir keppir í undanúrslitum 100 metra baksunds.